Kommunikasievaardighede in die werkplek - Solidariteit GildesSolidariteit Gildes Kommunikasievaardighede in die werkplek - Solidariteit Gildes
Home / Ambagte / Kommunikasievaardighede in die werkplek
Kommunikasievaardighede in die werkplek
In die meeste beroepe is goeie kommunikasievaardighede van uiterse belang ten einde effektief met kollegas en/of kliënte te kommunikeer.
Effektiewe kommunikasie verwys daarna om effektief te kan praat, lees, skryf en luister en om inligting op 'n eenvoudige en ondubbelsinnige wyse te kan oordra. Dit is ook om seker te maak dat inligting wat ontvang word reg geïnterpreteer en verstaan word. Dit is veral noodsaaklik in sekere beroepe of werkplekke waar daar met tegniese, ingewikkelde of vertroulike inligting gewerk word.
Effektiewe kommunikasie het werknemerbetrokkenheid, produktiwiteit, beter moraal en minder konflik tot gevolg.
Kommunikeer só effektief:
Om effektief te kommunikeer beteken jy moet 'n goeie luisteraar wees. Dit help nie om beleefd te wees deur stil te bly terwyl iemand praat, maar nie regtig te luister na die boodskap wat hulle wil oordra nie. Maak dus seker jy weet presies wat iemand gesê het en dat jy die inligting wat hulle oorgedra het verstaan voordat jy antwoord. Jy kan dan die persoon antwoord deur hom of haar te laat weet dat jy verstaan wat hy of sy gesê het, vrae te vra en duidelikheid te kry oor dubbelsinnige of onduidelike inligting.
Lyftaal en stemtoon
Lyftaal is ook baie belangrik wanneer jy luister en wanneer jy kommunikeer. Gebruik lyftaal om te wys dat jy die persoon verstaan deur byvoorbeeld jou kop te knik en oogkontak te maak. Wanneer jy in persoon met iemand kommunikeer, kan jou lyftaal bepaal hoe jy 'n boodskap oordra. Jou stemtoon kan ook bepaal hoe inligting wat jy oordra, ontvang word.
Respek en selfvertroue
Dit is belangrik om respek te toon aan die persoon met wie jy kommunikeer. Dit beteken om aan die persoon wat met jou kommunikeer jou onverdeelde aandag te gee en regtig te luister. Wanneer jy kommunikeer, is dit noodsaaklik om te verseker dat jy inligting op 'n professionele wyse oordra. Wanneer jy met selfvertroue kommunikeer, wys dit vir ander dat jy vertroue het in jou boodskap.
Medium en gehoor
Deesdae vind kommunikasie in die werkplek baie keer nie meer net in persoon plaas nie, maar ook via ander kanale soos e-pos, per foon of deur middel van boodskappe op platforms soos Skype of WhatsApp. Dit is belangrik om jou medium versigtig te kies deur die boodskap wat jy moet oordra behoorlik te oorweeg en dan op 'n gepaste medium te besluit.
Dit is ook belangrik om die gehoor met wie jy kommunikeer in ag te neem. Jy gaan nie noodwendig op dieselfde wyse met kliënte as met kollegas kommunikeer nie.
The Balance Careers: https://www.thebalancecareers.com/communication-skills-list-2063779
The Job Network: https://www.thejobnetwork.com/10-steps-to-improve-your-workplace-communication-skills/